Pollie wis nie hy oortref held Naas se rekord | Netwerk24
Halep op drafstap deur na halfeind
Die wêreld se nommer 2-speler, Simona Halep van Roemenië, het nadat sy vroeër in die toernooi twee stelle verloor het, Vrydag op 'n drafstap die halfeindstryd van die Praag-Ope gehaal.
Deur Cobus Claassen 11 November 2018 11:00
Afgesien van 'n voortreflike 100%-vertoning met sy stelskoppe, het die Springbok-losskakel Handré Pollard Saterdagaand in Parys onwetend 'n spesiale mylpaal bereik.
Hy het met sy persoonlike bydrae van 19 punte in die Bokke se sege van 29-26 oor Frankryk in die Stade de France, verby die legendariese Naas Botha se 312 punte in toetsrugby geskuif.
Handré Pollard lê aan pale toe in die Bokke se sege oor Frankryk Saterdagaand in Parys. Foto: Getty Images
Pollard, wat voor die toets een punt nodig gehad het om die 300-punte-kerf verby te steek, is nou vierde op die Springbokke se lys van voorste puntemakers.
Botha het wel sy 312 punte in 28 toetse aangeteken en Pollard het teen die Hane in sy 37ste toets gespeel.
"Ek het dit nie geweet nie, maar dit is werklik 'n voorreg. Ons almal het grootgeword en gedroom om soos Naas te wees. Hy sal altyd een van die heel grotes in ons rugby wees.
"Maar die Bokke het gewen en dit is eintlik al wat tel. Ek is net bly ek kon 'n bydrae lewer."
Pollard sê dit was 'n oorwinning wat die besoekers bitter nodig gehad het.
"Dit is altyd belangrik om te wen, nog meer so vir ons in dié stadium.
Ons almal het grootgeword en gedroom om soos Naas te wees.
"Ons het al 'n paar keer vanjaar aan die verkeerde kant beland van toetse soos dié en om vanaand terug te veg en te wen, is presies wat die span nodig gehad het. Dit kan baie maklik 'n sielkundige ding word, maar ons het nou die ys gebreek."
Hy sê die uitdaging wat spanne uit die Suidelike Halfrond die tyd van die jaar in Europa het, word kwaai onderskat.
Die All Blacks het deurgeskraap teen Engeland op Twickenham (16-15), terwyl Wallis die Wallabies met 9-6 in Cardiff verslaan het.
"Dit is baie moeiliker as wat mense by die huis dink. Dit is nat, koud en 'n hele ander spel. Vir ons spanne wat gewoond is daaraan om teen 'n vinnige pas te speel in die Superreeks en Rugbykampioenskap, is dit 'n aansienlike aanpassing.
"In Wêreldbeker-uitspeelstryde is dit die soort rugby wat 'n ou kan verwag en ons moet die meeste maak van die toer. Ek dink die span is stelselmatig besig om dit te bemeester, hoewel ons steeds baie het om aan te werk."
Hy sê die Franse was in die eerste helfte 'n handvol by die afbreekpunte en die besoekers het eers diep in die tweede helfte momentum en ritme gekry.
"Ons het baie beter gespeel ná rustyd, maar daar was steeds te veel individuele foute.
"Ek dink ons het goed gedoen om kalm te bly in daardie laaste paar minute en dit is iets wat met ervaring kom. Dit is sulke situasies wat jou help om dit vorentoe makliker te hanteer."